Diari Oficial de la Generalitat Valenciana


Sumari del DOGV 3049, del 04-08-1997 (1997/9325)

RESOLUCIÓ de 16 de juliol de 1997, del president de l'Institut de la Mitjana i Petita Indústria de la Generalitat Valenciana (IMPIVA), entitat adscrita a la Conselleria d'Ocupació, Indústria i Comerç, per la qual es convoquen ajudes en el marc de la Iniciativa PIME de Desenvolupament Empresarial 1997-1999.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3049

Data del DOGV
:   04-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9325


Data del document
:   16-07-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

Anàlisi jurídica

RESOLUCIÓ de 16 de juliol de 1997, del president de l'Institut de la Mitjana i Petita Indústria de la Generalitat Valenciana (IMPIVA), entitat adscrita a la Conselleria d'Ocupació, Indústria i Comerç, per la qual es convoquen ajudes en el marc de la Iniciativa PIME de Desenvolupament Empresarial 1997-1999.  
El Ministeri d'Economia i Hisenda, en l'exercici de les seues competències en matèria de foment empresarial, ha dictat el Reial Decret 937/1997, de 20 de juny pel qual s'estableix el règim d'ajudes i el sistema de gestió de la Iniciativa PIME de Desenvolupament Empresarial per als exercicis 1997-1999.  
La Iniciativa PIME preveu un sistema adequat d'incentius per mobilitzar les empreses i altres entitats perquè desenvolupen activitats de cooperació, disseny, finançament i promoció de serveis d'informació empresarial.  
La concessió d'ajudes i les bases reguladores d'aquestes competeix, de conformitat amb el que preveu el Real Decreto 937/1997, de 20 de juny, a la Comunitat Valenciana i en virtut d'això, resolc:  
Article 1. Objecte i àmbit  
1. L'objecte d'aquesta resolució és convocar i regular, de conformitat amb el Reial Decret 937/1997, de 20 de juny i d'acord amb les consignacions que amb aquesta finalitat s'establisquen, la concessió d'ajudes a càrrec dels exercicis pressupostaris 1997, 1998 i 1999 en el marc dels següents programes de la Iniciativa PIME de Desenvolupament Empresarial, les bases dels quals es despleguen en l'annex I:  
- Cooperació empresarial.  
- Promoció de serveis d'informació .  
- Disseny.  
- Finançament.  
- Xarxes d'organismes intermedis de suport a la innovació.  
2. Les ajudes previstes en aquesta resolució es materialitzaran mitjançant subvencions.  
3. Queden expressament exclosos els projectes relatius a les matèries de disseny industrial i d'innovació tecnològica industrial, i també les accions per a la participació de petites i mitjanes empreses en el Programa Marc de I+D de la Unió Europea.  
Article 2. Beneficiaris de les ajudes  
Depenent del que estableixen els diferents programes, podran acollir-se a aquestes ajudes els projectes presentats per petites i mitjanes empreses i per organismes intermedis.   
- Als efectes d'aquesta resolució, es considerarà petita i mitjana empresa, la unitat econòmica amb personalitat física o jurídica que reunisca els següents requisits:  
- Que ocupe menys de 250 persones.  
- Que tinga un volum de negocis anual no superior a 05.560.484 d'ECUS, o bé un balanç general no superior a 88.877.246 d'ECUS.  
- I que complisca el criteri d'independència, tot entenent com empreses independents aquelles en les quals el 25% o més del seu capital o dels seus drets de vot no pertanyen a una altra empresa, o conjuntament a diferents empreses que no responguen a la definició de PIME o de petita empresa, segons el cas. Aquest llindar, podrà superar-se en els casos següents:  
- Si l'empresa pertany a societats públiques de participació, societats de capital risc o inversors institucionals, sempre que aquests no exercisquen, individualment o conjuntament, cap control sobre l'empresa.   
- Si el capital està distribuït de manera que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de PIME o de petita empresa, segons el cas.  
Es consideraran organismes intermedis:  
- Les organitzacions públiques, semipúbliques o privades, qualsevol que en siga l'estatut fundacional, amb personalitat jurídica pròpia, que sense finalitat lucrativa i amb caràcter habitual, presten serveis de suport a les petites i mitjanes empreses, mitjançant la realització de programes comuns d'assistència, o l'oferta de serveis que contribuïsquen a la promoció i millora de la gestió de les PIME.  
- Les organitzacions que, amb finalitat lucrativa i majoria de capital de titularitat pública, complisquen les finalitats del paràgraf anterior.  
- Les entitats financeres, excloses les de crèdit, que despleguen actuacions previstes en els programes de suport financer establits en aquesta resolució, i també les entitats l'objecte social de les quals tinga en compte la concessió de préstecs participatius a les PIME i/o la presa de participació en capital risc/capital inversió, bé amb els propis recursos, bé amb recursos aliens gestionats per elles.  
Article 3. Presentació de sol·licituds i termini  
1. Les sol·licituds, acompanyades de la documentació indicada en l'annex II, hauran de formalitzar-se d'acord amb els models que es proporcionaran en l'IMPIVA (plaça de l'Ajuntament, 6, València), en els Serveis Territorials d'Indústria i Energia d'Alacant (c/ Churruca, 29), i de Castelló (c/ Cavallers, 8), i també en les delegacions de l'IMPIVA a Alacant (av. esportistes germans Torres, s/n, Albufereta) i de Castelló (av. del Mar, s/n). Una vegada emplenades, les sol·licituds podran presentar-se en qualsevol d'aquestes adreces, o en les formes previstes en l'article 38.4. de la Llei 30/1992, de Règim Jurídic de les Administracions Públiques i del Procediment Administratiu Comú.  
2. En el cas que l'ajuda s'emmarque en el Programa de Finançament, haurà de presentar-se la sol·licitud i la documentació complementària de l'annex II en les dependències de la Societat de Garantia Recíproca de la Comunitat Valenciana (SGR) a València (c/ Amadeu de Savoia, 1), Alacant (av. Ramón y Cajal, 6) i Castelló (av. del Mar, 1).  
3. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana, amb les excepcions establides en la disposició transitòria d'aquesta resolució.  
4. El termini de presentació de sol·licituds finalitzarà per a l'exercici 1997 el dia 15 d'octubre de 1997. Per als exercicis pressupostaris 1998 i 1999 el termini d'acabament es publicarà en el Diari Oficial de la Generalitat Valenciana, mitjançant una resolució del director general de l'IMPIVA.  
5. Quan el projecte tinga una durada superior a un any, es presentaran en cada exercici sol·licituds independents per a la part corresponent a aquest, i s'adjuntarà a cada sol·licitud la documentació pertinent.  
6. Amb la finalitat de potenciar la consecució dels objectius d'aquesta resolució, l'IMPIVA podrà traslladar les sol·licituds a altres programes o convocatòries d'ajudes.   
Article 4. Criteris d'avaluació de les sol·licituds  
Els criteris que amb caràcter general es prendran en consideració per a l'avaluació dels projectes i serviran de base per a l'elaboració de barems són:   
- Qualitat del projecte.  
- Viabilitat economicofinancera.  
- Característiques del sol·licitant i de l'entitat col·laboradora, si escau.  
- Adequació a les línies de la política industrial de la Generalitat Valenciana.  
Els criteris específics de cada programa són els desplegats en el Reial Decret 937/1997, de 20 de juny.  
Seran prioritaris els projectes considerats subvencionables dins del Programa Operatiu per a Espanya en el marc de la Iniciativa Comunitària PIME, aprovat per decisió de la Comissió Europea de 26 de juliol de 1996.  
Article 5. Resolució de la concessió d'ajudes  
1. L'IMPIVA podrà demanar a l'interessat que comparega personalment o que aporte els documents o la informació que considere necessària per a l'estudi, la supervisió, certificació o inspecció del projecte.  
2. Per a l'avaluació dels projectes presentats es constituiran les respectives comissions mixtes paritàries. Vista l'acta de les comissions, el director general de l'IMPIVA elevarà una proposta al president de l'IMPIVA, el qual resoldrà l'adjudicació de les ajudes, fixant-ne expressament la quantia, i incorporant, si s'escau, les condicions, obligacions i determinacions accessòries a les quals s'haja d'ajustar el beneficiari. La resolució dictada pel president posarà fi a la via administrativa.  
3. L'avaluació tecnicoeconòmica dels projectes presentats podrà ser objecte d'assessorament extern.  
4. El termini màxim per a resoldre les sol·licituds serà de tres mesos comptadors des de l'acabament del termini de presentació d'aquestes. Si la documentació exigida en cada programa no estiguera completa, el termini es computarà des de l'endemà de la correcta presentació d'aquella. Transcorregut el termini sense que s'haja dictat resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Import de les ajudes. Acumulació  
1. L'import de l'ajuda per projecte es calcularà fixant un percentatge - d'acord amb les disponibilitats pressupostàries- sobre els costos subvencionables. Per al Programa de Finançament, l'ajuda consistirà en una reducció del tipus d'interès dels préstecs avalats per a inversions.  
2. Fins que la Comissió de les Comunitats Europees n'atorgue el consentiment al règim de subvencions previstes en aquesta resolució, estarà vigent el règim de Minimis, la qual cosa comporta que l'import màxim d'ajuda en un període de tres anys es fixa en 100.000 ECUS. Aquest límit no afecta la possibilitat d'obtenir unes altres ajudes en el marc d'altres règims d'ajudes; no obstant això, l'acumulació es limita al fet que no se supere el límit màxim d'ajuda previst en els règims implicats.  
3. Quan el projecte objecte de subvenció abaste dos o més camps, la quantia de l'ajuda es determinarà mitjançant una avaluació precisa de la part corresponent a cadascun d'ells.  
4. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte.  
Article 7. Control de les accions. Mesures de garantia i inspecció  
1. L'IMPIVA, per ell mateix o a través de l'òrgan o l'entitat que designe, podrà en qualsevol moment efectuar totes les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les que porten a terme les unitats del Fons Europeu de Desenvolupament Regional (FEDER).  
2. Així mateix, el beneficiari estarà obligat a sotmetre's a les actuacions de control financer de la Intervenció General pel que fa a les subvencions o ajudes concedides.  
Article 8. Obligacions del beneficiari. Liquidació de les ajudes  
1. La comunicació de la concessió d'ajudes i la consegüent tramitació del pagament d'aquestes comportarà el compliment per part dels beneficiaris de l'obligació de justificar la inversió/despesa incentivable en els termes, les condicions i el termini límit que s'establisca en la notificació de l'ajuda.  
2. La notificació de concessió podrà establir condicions tècniques o econòmiques d'observança obligatòria per a la realització del projecte subvencionable, i també l'exigència de presentació de qualsevol informació que es considere necessària.  
Article 9. Pagament anticipat de les ajudes  
1. Per a les ajudes concedides en el marc dels Programes de Cooperació Empresarial, Promoció de Serveis d'Informació, Disseny i Xarxes d'Organismes Intermedis de Suport a la Innovació, l'IMPIVA podrà anticipar el pagament després de la presentació prèvia per part del beneficiari d'un aval bancari per la quantia anticipada, constituït d'acord amb la normativa vigent, en els serveis territorials de la Conselleria d'Economia i Hisenda.  
2. Els percentatges d'ajuda anticipada podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de la modificació a l'alça que poguera aprovar-se mitjançant l'acord del Govern Valencià.  
Article 10. Incidències  
1. L'alteració d'alguna de les característiques del projecte aprovat com ara l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt sobrepassen els límits establits, podrà originar la minoració de la subvenció concedida.  
2. L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de l'ajuda, la variació de la finalitat de l'actuació o la falta de justificació de la realització del projecte, originarà la incoació del corresponent expedient que podrà finalitzar, si escau, amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.  
3. S'autoritza el director general de l'IMPIVA perquè resolga les incidències que es produïsquen amb anterioritat o posterioritat a la concessió de les ajudes, i també la incoació i resolució dels expedients de revocació i minoració per les causes legalment establides.  
Article 11. Normativa aplicable  
Les ajudes previstes en aquesta resolució es concediran en el marc del que disposa el Reial Decret 937/1997, de 20 de juny , en la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en la Llei de Pressupostos de la Generalitat Valenciana per a 1997, i la resta de la normativa que resulte d'aplicació.  
La concessió de les ajudes previstes en aquesta resolució queda supeditada al compliment del que disposa l'article 93.3 del Tractat Constitutiu de la Unió Europea.  
DISPOSICIONS ADDICIONALS  
Primera  
D'acord amb les aportacions que efectue l'administració de l'estat, es faran públiques les línies de crèdit i l'import global màxim destinat per a la concessió de les ajudes previstes en aquesta disposició.  
Segona   
Les ajudes descrites tenen el finançament del Fons Europeu de Desenvolupament Regional (FEDER) a través del Programa Operatiu per a Espanya en el marc de la Iniciativa PIME.  
Tercera  
No caldrà aportar la documentació administrativa indicada en l'annex II que ja tinga l'IMPIVA per haver-se presentat en els dos últims exercicis o en aquesta convocatòria per a un altre programa, per a la qual cosa el sol·licitant haurà d'aportar un certificat on s'indique que la personalitat jurídica o el representant legal de l'empresa no han experimentat variacions.  
En els supòsits d'impossibilitat material d'obtenir un document, l'IMPIVA podrà requerir-ne al sol·licitant la presentació o, si escau, l'acreditació per uns altres mitjans dels requisits als quals fa referència el document.  
DISPOSICIÓ TRANSITÒRIA  
Es prendran en consideració i es tramitaran, d'acord amb el que preveu aquesta resolució, les sol·licituds presentades durant l'any 1996 a l'empara del que estableix l'Ordre de 8 de maig de 1995 que complisquen els requisits d'elegibilitat previstos en el Programa Operatiu de la Iniciativa Comunitària. Aquesta normativa serà igualment d'aplicació a les sol·licituds presentades durant l'exercici 1997.  
DISPOSICIÓ FINAL  
Única  
Es faculta el director general de l'IMPIVA perquè dicte les resolucions necessàries per al desplegament, l'eficàcia i l'execució d'aquesta resolució.  
València, de 16 de juliol de 1997.- El president de l'IMPIVA: Diego Such Pérez.  
ANNEX I  
Programes  
Programa de Cooperació Empresarial  
Als efectes d'aquesta resolució, s'entén per cooperació entre empreses el desenvolupament de projectes empresarials de caràcter productiu, comercial, tecnològic o d'inversió conjunta en capital, entre dues o més empreses, econòmicament i jurídicament independents que, mogudes per la reciprocitat d'avantatges i la recerca de sinergies que puguen contribuir a incrementar-ne la competitivitat, decideixen col·laborar estretament per a d'aquesta manera reduir riscos i/o compartir costos.  
1.1 Beneficiaris  
Les petites i mitjanes empreses, i també els organismes intermedis previstos en l'article 2 d'aquesta resolució, que projecten realitzar activitats de cooperació empresarial tant en l'àmbit nacional com internacional.  
1.2 Objecte de les ajudes  
1.2.1 Les ajudes públiques es destinaran a finançar les despeses realitzades pels socis nacionals per a la subscripció d'acords de cooperació, i també les corresponents a actuacions integrades en plans de sensibilització, promoció i dinamització de la cooperació, que milloren la competitivitat de les empreses.  
Les actuacions considerades no han de conduir a pràctiques restrictives de la competència, oferiran garanties de permanència i estabilitat i s'orientaran a la promoció i el suport de la cooperació empresarial.  
1.2.2 Podran subvencionar-se les activitats requerides per al compliment de les diverses etapes del procés de cooperació i, específicament, les següents:  
a) Les relatives a la promoció de la cooperació, que inclouen la sensibilització i dinamització de projectes concrets; el diagnòstic de les capacitats empresarials conjuntes i el disseny de les estratègies de cooperació; i les actuacions de difusió de la cooperació.  
b) Recerca i identificació de socis, d'oportunitats de negoci i anàlisi de viabilitat de la idea de projecte de cooperació.  
c) Les relatives a la signatura d'acords de cooperació, entre les quals es preveuen l'anàlisi de viabilitat del projecte; l'estudi de les diverses alternatives i possibilitats d'associació empresarial; la negociació i formalització de l'acord de cooperació.  
d) Excepcionalment, les relatives a la posada en marxa dels acords que requerisquen la prestació de serveis especialitzats, entre aquests el de la formació, que es consideren imprescindibles i de difícil accés per als socis nacionals amb els seus propis recursos.  
e) Suport a la creació, constitució o integració d'organismes intermedis en organitzacions supranacionals.  
f) Accions de promoció orientades a afavorir l'agrupació de les empreses per a accedir a uns serveis que en milloren la competitivitat.  
1.3 Quantia de la subvenció  
Fins un màxim del 50% de les despeses subvencionables del projecte, quan el sol·licitant siga una petita o mitjana empresa, i fins el 75%, en els projectes promoguts per organismes intermedis.  
1.4 Despeses subvencionables  
Es consideraran subvencionables:  
a) Les despeses externes de consultoria (tècnica, econòmica o jurídica), formació lligada al desenvolupament de l'acord, i altres serveis relacionats amb el projecte de cooperació.  
b) Les despeses notarials i de registre.  
c) Els viatges (desplaçaments interurbans -avió, tren, cotxe propi- i allotjament).  
d) Les despeses en materials, mostres, assajos, amb fins demostratius, necessàries per a la formalització de l'acord.  
e) Les despeses de difusió, documentació, edició, en projectes de sensibilització, promoció i dinamització de la cooperació.  
No seran subvencionables:  
a) Les despeses de funcionament.  
b) Les inversions en actius fixos.  
c) Les despeses de desenvolupament de l'activitat que resulte de l'acord de cooperació.  
d) Les despeses de personal.  
e) L'IVA satisfet per l'adquisició de béns o serveis, llevat de quan es tracte d'entitats acollides al règim d'exempció de l'esmentat impost.  
f) Les despeses financeres.  
2. Programa de Promoció de Serveis d'Informació  
2.1 Beneficiaris  
Seran beneficiaris d'aquestes ajudes els organismes intermedis previstos en l'article 2 d'aquesta resolució que presten habitualment serveis d'informació i/o assessorament a les empreses.  
2.2 Objecte de les ajudes  
Les ajudes s'atorgaran per a facilitar les actuacions que sostenint-se en xarxes telemàtiques, promoguen i potencien la prestació de serveis avançats d'informació empresarial. L'import de la subvenció haurà de reduir sensiblement el cost per a la PIME dels productes i/o serveis d'informació generats pel projecte.  
Se subvencionaran projectes adreçats a:  
a) Fomentar i crear xarxes d'informació que faciliten l'accés de la PIME a la informació electrònica.  
b) Renovar i ampliar l'oferta informativa mitjançant la inclusió de productes i serveis d'interès per a la PIME, que puguen ser incorporats i distribuïts a través dels sistemes d'informació de la Direcció General de Política de la PIME.  
c) Promoure la formació en tecnologies de la informació i la seua utilització en les PIME.  
d) Potenciar la qualitat dels serveis d'informació prestats a les PIME.  
2.3 Quantia de la subvenció  
La quantia de la subvenció serà, com a màxim, del 75% de les despeses.  
2.4 Despeses subvencionables  
a) Equipament permanent (hardware, software i desenvolupament d'aplicacions específiques en sistemes oberts i d'acord amb els estàndards del mercat).  
- Percentatge de subvenció: fins el 50 %.  
- Subvenció màxima: fins 5.000.000 de pessetes.  
b) Adquisició i tractament de la informació (localització, captura i tractament de la informació, subscripció a revistes, butlletins, bases de dades, mailing - versió en castellà, garantia de copyright-).  
- Percentatge de subvenció: fins el 80%.  
- Subvenció màxima: fins 78.398.649 de pessetes.  
c) Comunicacions (xarxes públiques -RDSI, RTC, Iberpac, etc., Internet, Infovia).  
- Percentatge de subvenció: fins el 50%.  
- Subvenció màxima: fins 1.000.000 de pessetes.  
d) Consumibles (material informàtic, material d'oficina).  
- Percentatge de subvenció: fins el 50 %.  
- Subvenció màxima: fins 5.000.000 de pessetes.  
e) Serveis externs:   
- Percentatge de subvenció: fins el 80%.  
- Subvenció màxima: fins 27.469.354 de pessetes.  
f) Viatges (desplaçaments interurbans -avió turista, tren, cotxe propi- i allotjament).  
- Percentatge de subvenció: fins el 50%.  
- Subvenció màxima: fins 1.500.000 pessetes.  
No seran subvencionables:  
a) Les despeses de personal.  
b) L'IVA satisfet per l'adquisició de béns o serveis, tret de quan es tracte d'entitats acollides al règim d'exempció de l'esmentat impost.  
c) Les despeses financeres.  
3. Programa de Disseny  
3.1 Beneficiaris  
Els continguts previstos en l'article 2 d'aquesta resolució que realitzen les activitats previstes en aquest apartat.  
3.2 Objecte de les ajudes  
Podran ser objecte d'ajuda, els projectes que tinguen com a finalitat la incorporació, l'assimilació o l'aplicació de tècniques innovadores i/o de disseny en la PIME per a millorar-ne la competitivitat.  
Els projectes s'hauran de plantejar com a mesures globals per a la seua aplicació a l'empresa, i anar associats a una estratègia d'innovació clarament definida.  
Les ajudes aniran destinades a finançar projectes orientats a:  
a) Incorporar els serveis de disseny en el desenvolupament de projectes empresarials.  
b) Integrar tècniques i metodologies de disseny en projectes de desenvolupament local o zonal.  
c) Aplicar el disseny i la innovació a la implantació de franquícies i altres mètodes especialitzats de comercialització.  
d) En general, donar suport a projectes de disseny que tinguen com a finalitat la millora i la comercialització de productes i serveis nous o preexistents, envasos, embalatges, elements de comunicació comercial, disseny del punt de venda, identitat corporativa, generació de marca, auditories de disseny, o d'altres similars.  
e) Donar suport a la incorporació de tècniques i procediments d'innovació en els processos de distribució i comercialització de productes i serveis, i també l'aplicació de mètodes innovadors de gestió, a fi de millorar la competitivitat de les petites i mitjanes empreses.  
f) La realització d'accions de formació, la finalitat de les quals siga afavorir la innovació empresarial a través de la metodologia de disseny i la comercialització de productes i serveis, adreçades al personal de les empreses i dels organismes intermedis.  
g) El desenvolupament de projectes adreçats a difondre, promocionar i sensibilitzar empresaris i consumidors sobre la importància del disseny i la innovació per a millorar la competitivitat empresarial i d'adaptació a les exigències canviants dels mercats.  
3.3 Quantia de la subvenció  
Els límits màxims d'ajuda que poden concedir-se són els següents:  
a) Per als projectes desenvolupats per les petites i mitjanes empreses, fins el 50% de la base subvencionable, sense que es puga superar la xifra de 72.087.266 de pessetes.  
Per als projectes desenvolupats per organismes intermedis, fins el 75% de la base subvencionable.  
3.4 Despeses subvencionables  
Es consideren subvencionables els següents conceptes:  
a) Despeses externes de consultoria.  
b) Despeses de registre de dibuixos, patents i marques.  
c) Despeses externes de disseny i maquetes.  
d) Despeses externes i de disseny gràfic associades a l'envàs i a l'embalatge, identitat corporativa, marques, etiquetatges, i elements de comunicació comercial.  
e) Inversions en equips i tècniques associats al projecte.  
f) Viatges (desplaçaments interurbans, avió turista, tren, cotxe propi i allotjament).  
g) Despeses de materials de difusió, promoció i dinamització.  
No seran subvencionables:  
a) Les despeses de personal.  
b) L'IVA satisfet per l'adquisició de béns o serveis, tret de quan es tracte d'entitats acollides al règim d'exempció de l'esmentat impost.  
c) Les despeses financeres ocasionades pel desenvolupament del projecte.  
4. Programa de Finançament  
4.1 Beneficiaris del programa  
Seran beneficiaris del programa les petites i mitjanes empreses i els organismes intermedis previstos en l'article 2.  
4.2 Objecte de les ajudes  
L'objecte de la subvenció és facilitar l'accés de les petites i mitjanes empreses a les diverses fonts de finançament, abaratir-ne el cost i millorar-ne l'estructura economicofinancera.  
4.3 Línies d'ajuda  
Les operacions financeres susceptibles de bonificació, s'emmarquen en les següents línies:  
- Préstecs avalats per a inversions.  
- Préstecs de reestructuració financera.  
Per a les dues primeres línies, en la memòria descriptiva del projecte, s'exigirà que aquest siga conseqüent amb una estratègia empresarial orientada a millorar-ne la competitivitat. Els préstecs l'interès dels quals se subvenciona, hauran de dedicar-se a finançar els actius immaterials i materials derivats de la posada en marxa d'aquesta estratègia.  
4.3.1 Préstecs avalats per a inversions  
0.0.8.4 Tipus d'ajuda  
Se subvencionarà el tipus d'interès dels préstecs destinats a l'adquisició d'actius fixos, vinculats al Pla Estratègic Empresarial, que complisquen les següents condicions:   
- Haurà de tenir l'aval d'una societat de garantia recíproca o d'una altra entitat que puga concedir avals, prèviament autoritzades pel Ministeri d'Economia i Hisenda.  
- Les inversions es materialitzaran en actius fixos nous adreçats a millorar-ne la competitivitat. En els conceptes que s'indiquen a continuació s'estableixen els següents límits:  
a) Fins al 80 % de la inversió en immobles.  
b) Fins al 20 % de la inversió en actius immaterials.  
0.3.1.2 Característiques  
- Les subvencions que es concedisquen reduiran el principal del deute i es pagaran d'una sola vegada per a tota la vida del préstec, a través de les entitats prestadores.  
- El termini d'amortització del préstec, a elecció del beneficiari, serà de cinc anys, el primer dels quals serà de carència d'amortització del principal; o de set anys, dels quals els dos primers seran de carència d'amortització del principal.  
- Amb independència de la quantia de la inversió prevista, la base subvencionable no podrà superar el 70% de la inversió prevista.  
0.5.8.9 Quantia de la subvenció  
Els suports financers per a abaratir el cost de les operacions de préstec avalats per a inversions, seran com a màxim de tres punts percentuals del tipus d'interès anual, i es quantificaran d'acord amb el grau de compliment dels criteris establits.  
L'import de les ajudes concedides per a aquesta línia no reduirà els tipus d'interès per sota de l'índex de preus al consum, referit a l'acumulat anual del mes anterior a la presentació de la sol·licitud.  
4.3.2 Préstecs de reestructuració financera  
5.3.7.7 Tipus d'ajuda  
Se subvencionaran els interessos dels préstecs concedits per les entitats de crèdit destinats a reestructurar el passiu bancari a curt termini del beneficiari, que reunisquen les següents condicions:  
- Hauran de tenir l'aval d'una societat de garantia recíproca o d'altres entitats que puguen concedir avals, prèviament autoritzades pel Ministeri d'Economia i Hisenda.  
- Haurà de justificar-se que la viabilitat tecnicoeconòmica de l'empresa està condicionada pel cost actual dels recursos aliens i per l'estructura financera.  
- Haurà d'acreditar-se que s'allarguen els períodes d'amortització del finançament de què disposara prèviament la PIME i que s'aconsegueix una disminució del seu cost.  
8.8.7.5 Característiques  
- Les subvencions que es concedisquen reduiran el principal del deute i es pagaran d'una sola vegada per a tota la vida del préstec, a través de les entitats prestadores.  
- El termini d'amortització del préstec oscil·larà entre quatre i set anys, sense període de carència.  
8.6.3.8 Quantia  
Els suports financers per a abaratir el cost dels préstecs de reestructuració financera seran com a màxim de tres punts percentuals, i es quantificaran d'acord amb el grau de compliment dels criteris establits.  
L'import de les ajudes concedides per a aquesta línia no reduirà els tipus d'interès per sota de l'índex de preus al consum, referit a l'acumulat anual del mes anterior a la presentació de la sol·licitud.   
5. Programa de Xarxes d'Organismes Intermedis de Suport a la Innovació  
5.1 Beneficiaris  
Seran beneficiaris els organismes intermedis previstos en l'article 2 d'aquest resolució, que presten serveis de suport en xarxa, i s'entendrà que presten els esmentats serveis quan compartisquen entre ells o amb les empreses la formulació, l'execució o el finançament de les activitats previstes en aquesta disposició.  
5.2 Objecte de les ajudes  
a) Assistència a empreses per a la realització de plans d'acció o posada en marxa de projectes adreçats fonamentalment a implantar els mecanismes associats a la gestió de la innovació o a la millora de la competitivitat en l'empresa.  
b) Realització de projectes pilot d'innovació o de demostració en els quals participen empreses de diferents comunitats autònomes.  
c) Difusió d'idees, experiències, millores pràctiques, resultats i tècniques relacionades amb la gestió de la innovació, incloent-hi accions de formació conjunta en aquest àmbit que potencien els recursos humans de les PIME i/o dels organismes intermedis.  
d) Desenvolupament de processos de transferència externa de coneixements diferents de la difusió, adreçats a facilitar a les PIME el desenvolupament i la comercialització de serveis innovadors.  
e) Estudi i posada en marxa de sistemes d'alerta comercial i tecnològica en sectors d'interès, que ajuden a la millor formulació d'estratègies i plans comercials i tecnològics de les PIME.  
f) Suport per a la realització d'estudis de viabilitat tècnica i econòmica de nous organismes intermedis, i també estudis destinats a reestructurar, racionalitzar o reorientar estratègicament als existents.  
g) Suport per a realització d'estudis amb la finalitat d'incorporar la innovació en l'estratègia dels organismes intermedis.  
h) Suport a la integració d'organismes intermedis en organitzacions supranacionals.  
5.3 Quantia de la subvenció  
El percentatge d'ajuda previst serà de fins un 75% de les despeses subvencionables realitzades pel promotor i els participants.   
5.4 Despeses subvencionables  
Es consideraran subvencionables:  
a) Les despeses d'amortització d'equipaments i els equips informàtics necessaris per a la realització del projecte i proporcionalment a la dedicació a aquest.  
b) Les despeses de col·laboracions externes (consultoria, formació, gestoria, etc.).  
c) Les despeses de viatges (desplaçaments interurbans -avió turista, tren, cotxe propi- i allotjament).  
d) Les despeses de materials fungibles.  
e) Les despeses de promoció i difusió relatives al projecte.  
No seran considerades subvencionables:  
a) El lloguer de locals.  
b) Les obres de condicionament de locals o instal·lacions.  
c) L'adquisició de solars o edificis.  
d) L'IVA satisfet per l'adquisició de béns o serveis, tret de quan es tracte d'entitats acollides al règim d'exempció de l'esmentat impost.  
e) Les despeses financeres ocasionades pel desenvolupament del projecte.  
f) Les despeses de personal.  
ANNEX II  
Documentació que cal presentar adjunta a l'imprès de sol·licitud  
1. Documentació administrativa  
Caldrà presentar-ne original i còpia per a la compulsa en aquest Institut, o bé, còpies compulsades de la següent documentació:  
1) Empreses individuals  
- Impost d'activitats econòmiques (IAE) : alta o últim rebut.  
- Fotocòpia del NIF.  
2) Societats civils o comunitats de béns:  
- Impost d'activitats econòmiques (IAE) : alta o últim rebut.  
- Fotocòpia del NIF de tots els socis/comuners.  
- Targeta d'identificació fiscal.  
- Escriptura de constitució i modificació, si escau.  
- Autorització de la resta dels socis/comuners al qual presenta la sol·licitud per a la realització del projecte.  
3) Societats mercantils:  
- Impost d'activitats econòmiques (IAE) : alta o últim rebut.  
- Fotocòpia de la targeta d'identificació fiscal.  
- Estatuts vigents registrats.  
- Poder actual i inscrit en el Registre Mercantil de qui presenta la sol·licitud.  
- En cas que la societat no estiga inscrita, certificació de sol·licitud d'inscripció davant el Registre Mercantil.  
4) Organismes intermedis (entitats sense finalitat lucrativa, associacions i altres institucions):  
- Fotocòpia de la targeta d'identificació fiscal.  
- Estatuts vigents registrats.  
- Escriptura de poder del representant legal o acta per la qual es nomena representant de l'entitat.  
Els sol·licitants d'ajudes en el marc del Programa de Finançament hauran de presentar en la Societat de Garantia Recíproca de la Comunitat Valenciana (SGR) la documentació administrativa més amunt indicada, en doble exemplar.  
Amb caràcter general, no caldrà aportar la documentació administrativa indicada en aquest annex que ja tinga l'IMPIVA, per a la qual cosa el sol·licitant haurà d'aportar un certificat que indique que la personalitat jurídica o el representant legal de l'empresa no han experimentat variacions.  
L'IMPIVA podrà demanar al sol·licitant l'aportació d'aquells documents o dades complementaris que considere necessaris per a la resolució de l'expedient.  
2. Documentació tècnica  
1. INAE (imprès normalitzat d'ajudes a empreses). Aquells beneficiaris que no siguen empreses, únicament hauran de completar els apartats que els afecten.  
2. Memòria tècnica del projecte, d'acord amb el programa per al qual se sol·liciten ajudes.  
L'IMPIVA proporcionarà models o impresos d'aquesta documentació.